Dance of Death

Dance of Death er det engelske heavy metal-bandet Iron Maidens trettende studioalbum, utgitt først i Japan 2. september og deretter 8. september 2003 i resten av verden, med unntak av Nord-Amerika (hvor det ble utgitt en dag senere). Albumet ble spilt inn analogt.

Dette var deres andre studioalbum etter at vokalist Bruce Dickinson og gitarist Adrian Smith kom tilbake i 1999. Albumet inneholder bandets første helakustiske låt, «Journeyman», samt «New Frontier», deres eneste sang med bidrag fra trommeslager Nicko McBrain som medlåtskriver. Som med Brave New World, forgjengeren fra 2000, ble albumet produsert av Kevin Shirley, som har jobbet med Iron Maiden på alle utgivelser siden.

 Bakgrunn 
Bandet bekreftet først at de ville jobbe med en oppfølger til Brave New World fra 2000 sammen med produsent Kevin Shirley den 27. november 2002, og samtidig annonserte de noen få europeiske turnédatoer for det kommende året. Den 6. januar 2003 bekreftet Shirley på nettsiden sin at bandet skulle begynne innspillingen den måneden, etterfulgt av en kunngjøring den 5. februar om at grunnsporene var ferdig innspilt, og at utgivelsen skulle mikses i april. Den 31. mai annonserte bandet at albumet, som var spilt inn i Sarm West Studios, skulle hete Dance of Death, og utgivelsesdatoen ble deretter bekreftet den 17. juni.

Bandet la ut på turneen Dance of Death World Tour for å promotere albumet, som inkluderte mange teatralske elementer inspirert av sangene på platen. Under «Dance of Death» bar Bruce Dickinson teatralske masker og en kappe mens han beveget seg rundt på scenen; mot slutten kledde han seg ut som Mannen med ljåen for å synge det siste refrenget. Under «Paschendale» hadde Dickinson på seg en tradisjonell britisk infanteriuniform med trenchcoat og hjelm (selv om han i Death on the Road dokumentaren avslørte at den egentlig var ungarsk), slik de ble brukt under første verdenskrig, og scenen ble dekorert med piggtråd. Turneen førte til et livealbum og DVD, kalt Death on the Road, utgitt i 2005 og 2006.

Albumet ble utgitt som en DVD-Audio- plate i 2004, inkludert 5.1 mikser av hver sang.

 Låter 
lenke=https://en.wikipedia.org/wiki/File:Nicko_McBrain_30nov2006.jpg|venstre|miniatyr|Trommeslager Nicko McBrain debuterte som låtskriver på Dance of Death.
Dance of Death er det eneste Iron Maiden albumet så langt der trommeslager Nicko McBrain har en låtskriverkreditering, da han var med på å skrive «New Frontier». Dette gjør også at det er det eneste Iron Maiden albumet så langt der alle medlemmene i bandet får en låtskriverkreditering. Sangen uttrykker McBrains syn på menneskelig kloning. McBrain, som er en gjenfødt kristen, forklarte at «jeg personlig tror at Gud skapte mennesket, og det er bare Guds rett å skape et menneske, fordi bare Han kan gi deg en sjel. Når mennesket forsøker å skape et menneske, er det et monster i et reagensrør».

«Montségur» er basert på fallet til festningen Montségur under Albigensierkorstoget i 1244, da katarbevegelsen ble utryddet etter en ti måneders beleiring. Dickinson, som skrev tekstene til sangen, uttalte: «Det finnes så mye fantastisk materiale og så mange flotte historier gjennom historien som man kan trekke paralleller til nåtiden – spesielt når historien gjentar seg så ofte som den gjør – at det gir veldig fargerike temaer å jobbe med».

«Paschendale» handler om slaget ved Passchendaele, som fant sted under første verdenskrig. Sangen ble skrevet av Adrian Smith, som vanligvis bidrar med bandets kortere, mer kommersielle låter, men denne gangen bestemte han seg for å skrive det han beskriver som «en tradisjonell Maiden epos». Den har sterke progressiv rock elementer, inkludert lengden, den detaljerte strukturen og flere tempoendringer gjennom sangen. Dickinson kommenterer: «Skjønnheten i 'Paschendale' ligger ikke i hvor episk sangen er – selv om du må innrømme at det er et kraftfullt og rørende stykke musikk – men i detaljene». På konserter introduserer Dickinson sangen med et utdrag fra Wilfred Owens «Anthem for Doomed Youth».

Ifølge gitarist Janick Gers ble albumets tittelspor inspirert av sluttscenen i Ingmar Bergmans Det syvende segl, hvor «disse skikkelsene i horisonten begynner å gjøre en liten dans, som er dødsdansen». Gers skrev det meste av musikken og forklarte konseptet til Steve Harris, som skrev tekstene og de fleste melodiene.

«Face in the Sand» er basert på mediedekningen av Irak-krigen, som pågikk da albumet ble spilt inn. Dickinson forklarer: «Jeg husker at jeg tenkte på ørkensanden som et bilde og hvordan den beveger seg og skifter med tiden. Spesielt tenkte jeg at uansett hvilke imperier du bygger – om de er britiske, amerikanske, irakiske eller hva som helst, så vil de alle smuldre bort og forsvinne inn i noe annet. Så, etter min mening, er det beste du kan håpe på, hvis du skal etterlate noe, bare et avtrykk i sanden». Sangen er bemerkelsesverdig som den første og eneste Iron Maiden låten hvor McBrain bruker en dobbel basspedal.

Den siste låten, «Journeyman», er Iron Maidens første og hittil eneste fullt akustiske sang. Ifølge Dickinson på livealbumet Death on the Road, handler den om «hele prosessen med å skrive og være musiker», selv om Mick Wall beskriver den som «en vemodig fortelling om å gripe dagen». Sangen ble opprinnelig spilt inn med elektriske instrumenter, men som Dickinson sier: «Etter all julingen vi har gitt lytteren i løpet av den siste timen med musikk, virket det bare riktig å avslutte med noe helt uventet og annerledes». Den originale versjonen finnes på EPen No More Lies.

 Omslag 
Det datagenererte omslaget ble levert av David Patchett, som ba om at navnet hans ble fjernet fra albumets krediteringer etter at bandet bestemte seg for å bruke en uferdig versjon. Omslaget ble mottatt negativt av både fans og kritikere, og har blitt nevnt på flere «verste» lister. Dickinson kalte senere omslaget «pinlig».

Det originale omslaget skulle angivelig bare vise Eddie og noen få munker bak ham, men bandets manager, Rod Smallwood, mente at det så tomt ut. Derfor hyret han inn noen fra IronMaiden.com til å designe figurer rundt Eddie ved hjelp av programmet Poser. De ga deretter skissene tilbake til Patchett og ba ham jobbe med hud- og masketeksturene. Patchett gjorde det, men var ikke imponert over resultatet.

 Sporliste 

 Medvirkende 
Produksjons- og medvirkningskrediteringer er hentet fra albumets innleggshefte.

 Iron Maiden 
 Bruce Dickinson – vokal
 Adrian Smith – gitar
 Janick Gers – gitar
 Dave Murray – gitar
 Steve Harris – bass
 Nicko McBrain – trommer

 Produksjon 

 Kevin Shirley – produsent, lydtekniker, miksing
 Drew Griffiths – lydtekniker  
 Brad Spence – assistent lydtekniker  
 Tim Young – mastering  
 Dave Patchett – omslagsillustrasjon (ukreditert)
 Simon Fowler – fotografi  
 Rod Smallwood – management  
 Andy Taylor – management  
 Merck Mercuriadis – management  

 Fotnoter 

 Referanser 

 Eksterne lenker   


Kategori:Iron Maiden-plater
Kategori:Musikkalbum fra 2003